SAMBIRU 10
Kumbukani Muwolu Waku Loti
Loti wajanga mucharu cha Kanani ndi awisi amana a Abrahamu. Pati pajumpha nyengu, Abrahamu ndi Loti ŵenga ndi viŵetu vinandi ukongwa ndipu malu ngakuti aliskengeku viŵetu vawu, ngenga ngamana. Abrahamu wangukambiya Loti kuti: ‘Tingaja so cha pamoza. Chondi usankhi malu ngo ungayanja kuchija, ini ndamuja kunyaki.’ Abrahamu wakhumbanga cha kuti vamampha vosi vije vaki. Asi viyo?
Loti wanguwona chigaŵa chakutowa cha charu cho kufupi ndi msumba wo wadanikanga kuti Sodomu. Chigaŵa ichi chenga ndi maji nganandi ndipuso uteka unandi wakubiliŵira. Mwaviyo, wangusankha kuchija kuchigaŵa chenichi ndi banja laki.
Ŵanthu a ku Sodomu ndi a mutawuni yo yenga pafupi ya Gomora, achitanga vinthu viheni ukongwa. Yehova wanguŵanaŵana kuti wanangi matawuni ngenanga kweni wakhumbanga kutaska Loti ndi banja laki. Mwaviyo, wangutuma angelu ŵaŵi kuti akaŵatcheŵesi. Yiwu angukamba kuti: ‘Yendesani! Tuwanimu mutawuni iyi! Yehova wakhumba kuyinanga.’
Loti wazelezanga kuti watuwemu mutawuni yo. Mwaviyo, angelu anguto Loti, muwolu waki ndi ŵana ŵaki anthukazi ŵaŵi ndi kutchimbiriya nawu kubwalu kwa tawuni. Angelu anguti: ‘Tchimbiyani! Taskani umoyu winu, kuleresa kuvuli cha. Asani muleresengi kuvuli, mufwengi!’
Ati afika mutawuni yo yadanikanga kuti Zoara, Yehova wanguchitisa kuti motu ndi sulufule vituwi kuchanya ndi kuwiya pa Sodomu ndi Gomora. Matawuni ngosi ngaŵi ngangupiriya ndi motu. Muwolu waku Loti wanguvwiya Yehova cha ndipu wanguleresa kuvuli. Iyu wangusambuka chiduli cha muche! Loti ndi ŵana ŵaki anthukazi angufwa cha chifukwa anguvwiya Yehova. Yiwu atenere kuti angudandawula ukongwa chifukwa muwolu waku Loti wanguvwiya cha. Kweni angukondwa chifukwa anguvwiya vo Yehova wanguŵakambiya.
“Kumbukani muwolu waku Loti.”—Luka 17:32
tum_Latn tum_Latn tum_Latn tum_Latn tum_Latn tum_Latn tum_Latn tum_Latn